Langverwagte daling in rentekoers is hier | Netwerk24
Cheetahs gaan Ruan se kontrak verleng
Ruan Pienaar dink nog nie aan uittrede nie.
Die Nasionale Kunsteraad (NAC) het by monde van Julie Diphofa, sy waarnemende hoof, erken dat hy lelik met die toekenning van noodfinansiering aan Suid-Afrikaanse kunstenaars drooggemaak het.
Deur Hanlie Stadler 18 Julie 2019 15:14
Verbruikers met skuld het Donderdag – eindelik – die verlaging in die rentekoers gekry waarna hulle al baie lank smag.
Suid-Afrikaners met skuld sal 'n blaaskans met die rentekoers verwelkom. Foto: Pixabay
Dit was egter net 'n druppel aan die emmer.
Lesetja Kganyago, president van die Reserwebank, het aangekondig dat die sentrale bank sy repokoers met 0,25 van 'n persentasiepunt, van 6,75% tot 6,5%, verlaag.
Dit beteken banke se prima rentekoers verander van 10,25% tot 10%.
Prof. Johan Willemse van AgrimarkConsultants het vroeër die week gesê so 'n verlaging moes eintlik al ses maande gelede gebeur het omdat inflasie al lank in bedwang is.
Al vier lede van die monetêrebeleidskomitee (MBK) het ten gunste van die verlaging gestem. Kganyago het in vraetyd gesê 'n verlaging van 0,5 van 'n persentasiepunt is nié oorweeg nie.
Die rand het dadelik met 5c tot R13,92 teenoor die dollar versterk.
LEES OOK: Rentekoers verlaag: Soveel kan jy spaar
Dit lyk asof dié verlaging dalk die enigste in 'n lang tyd gaan wees. Die Reserwebank se kwartaallikse projeksiemodel voorspel geen verdere rentekoersverlaging nie.
Kganyago, wat streng monetêre beleid voorstaan, het tot in Maart vanjaar nog die risiko's vir die inflasiekoers oorbeklemtoon, maar toe was daar reeds tekens van verdeling in die MBK. Toe het twee uit die toe vyf lede van die komitee 'n verlaging voorgestaan, en die projeksiemodel het 'n verlaging teen Maart 2020 voorspel.
Donderdag het hy die Reserwebank se verwagting vir inflasie vir 2019 verlaag. Die MBK voorspel nou inflasie van 4,4% vir 2019, teenoor Mei se voorspelling van 4,5%. Vir 2020 en 2021 bly die verwagting onveranderd op 5,1% en 4,6%.
Lesetja Kganyago, president van die Reserwebank. Foto: Denzil Maregele
Die boonste draaipunt van inflasie gaan na verwagting in die eerste kwartaal van 2020 wees en 5,4% beloop.
Hy het egter gesê klein veranderinge aan risiko's kan inflasie weer sterk laat styg.
Die verlaging kan grootliks toegeskryf word aan die sterker rand en laer inflasiedruk vanuit die buiteland.
Die Reserwebank het sy verwagtinge vir ekonomiese groei ook verlaag. Die MBK voorspel nou groei van net 0,6% vir 2019 (Mei: 1%), maar die verwagting vir 2020 en 2021 bly onveranderd op 1,8% en 2%.
Dit word toegeskryf aan die swakker wêreldekonomie, onder meer weens die voortslepende handelsoorlog tussen die VSA en sy handelsvennote en geopolitieke spanning.
Kganyago het beklemtoon dat die 3,2%-inkrimping in die eerste kwartaal grootliks toegeskryf kan word aan beurtkrag. Hy verwag dat die ekonomie in die tweede kwartaal gaan terugbons, maar sakevertroue bly kommerwekkend laag.
Hy het weer eens gesê strukturele probleme in die ekonomie moet "dringend" aangepak word.
Oor die MBK
Daar is op die oomblik slegs vier lede, pleks van vyf of ses.
Die MBK het twee vakatures vir adjunkpresidente gehad nadat Francois Groepe in Januarie en Daniel Mminele in Junie bedank het. Hul opvolgers is reeds aangewys, naamlik Fundi Tshazibana en Rashad Cassim, maar omdat dié twee reeds op die MBK dien, is daar steeds twee vakatures op die komitee.
Kganyago het gesê hulle sal binnekort die leë stoele vul.
Meer oor: Lesetja Kganyago | Inflasiekoers | Reserwebank | Rentekoers | Ekonomie | Ekonomiese Groei | Inflasie